text: 60 år har han stået bag disken i Esbjerg
  15 november 2011 kl. 13.35
  Snart 85-årige Hans Peder Kjøngerskov har stået bag disken i sin kiosk i Esbjerg i 60 år.
  Glade gæster strømmede til baglokalet på Storegades Kiosk i Esbjerg i dag.
  Her sad den glade kioskindehaver. 60 år har han stået bag disken.
  Og så startede det hele endda ved lidt af en tilfældighed. For han var egentlig landmand men kunne ikke låne penge til en gård - og så var der en kiosk til salg.
  Fem år efter flyttede han domicil til det nuværende sted på Storegade.
  Og nogle af kunderne kommet der fast i mange år. Ejner Lauridsen, som også var forbi med en gave, har købt sine kioskvarer af Kjøngerskov igennem alle 60 år.
  Hans Peter Kjøngerskov er glad og rørt over den opmærksomhed han får, ikke bare i dag, men hver dag.
  Hans kiosk ligner ikke rigtig andre kiosker. Bag det moderne isenkram står gamle pakker af især legetøj. Museumsgenstande fra en svunden tid. Som Lego-biler af træ - stadig ikke leget med - og mange andre sære sager.
  På den måde bliver kiosken en lille kapsel med minder fra en svunden tid.
  I næste måned fylder Hans Peter Kjøngerskov 85 år. Andre ville nok trappe ned, men de er ikke lavet af samme stof som Hans Peter Kjøngerskov.
  